Firkspedvāles muiža

Firkspedvāles muiža arī Firksu Pedvāles muiža () bija Kurzemes muiža, kas atradās mūsdienu Talsu novada Pedvāles ciemā. 
Muižas komplekss ir Valsts aizsargājamais kultūras piemineklis.

 Apbūve 
Firkspedvāles muižas apbūvi veido kungu māja, saimniecības ēkas (daļēji zudušas) un parks, kas izvietojies dziļā gravā. Apbūve veidojusies ap noslēgtu saimniecības pagalmu. Mūra kungu māja būvēta laikā, kad muiža piederēja Heikingu dzimtai 18. gadsimta trešajā ceturksnī atturīgās baroka formās. 
1840. gados ēka pagarināta, pārbūvēts jumts un uzbūvēts mezonīns. Nedaudz vēlāk piebūvēti sānu korpusi. Saimniecības ēkas būvētas 19. gadsimtā.

 Vēsture 
Pedvāles (Pidoles) vārds hronikās lasāms pirms Sabiles vārda – kopš 1230. gada. Pirmais zināmais Pedvāles zemes īpašnieks ir Hanss Kuke, kurš šo īpašumu 14. gadsimta beigās saņēma no Livonijas ordeņa, no 18. gadsimta muiža piederēja Heikingu dzimtai un tās nosaukums tolaik bija Eiķina Pedole 
().  
Atšķirībā no netālu esošās Briņķpedvāles muižas, kas bija Brinkenu dzimtas īpašums, Firkspedvāles muiža ilgstoši piederēja Firksu dzimtai. Līdz 1939. gadam, kad uz Vāciju repatriējās Firkspedvāles muižas īpašnieks Volfgangs fon Firkss, Pedvālei ir bijuši 34 īpašnieki. 1912. gadā Firkspedvāles muižā dzimis vācu politiķis Oto fon Firkss (Otto von Fircks).

1991. gadā muižu īpašumā ieguva tēlnieks Ojārs Feldbergs, kurš šeit iekārtoja Pedvāles Brīvdabas mākslas muzeju.

 Ārējās saites 
 Latvijas muižas un pilis un citas interesantas vietas
 Pedvāles muižu komplekss

Kategorija:Abavas pagasts
Kategorija:Muižas Latvijā
Kategorija:Arhitektūras pieminekļi Latvijā
Kategorija:Firksi